11/10/2022 | Administración LocalMunicipal
Padrón
Convenio de colaboración para a xestión compartida do centro de información á muller 2022

En cumprimento do establecido no artigo 11.3. b) da Lei 40/2015, do 1 de outubro, de réxime xurídico do sector público, insírese a continuación o texto íntegro do convenio de colaboración asinado o 8 de abril do 2022 entre os Concellos de Dodro, Padrón e Rois para a xestión compartida, desenvolvemento conxunto e posta en funcionamento do obradorio dual de emprego “Comarca do Sar” 2022: <<CONVENIO DE COLABORACIÓN MARCO PARA A XESTIÓN COMPARTIDA-AGRUPACIÓN DE CONCELLOS PARA O FINANCIAMENTO DO SERVIZO DE CIM 2022. En Padrón, a 12 de abril de 2022 Os alcaldes dos seguintes concellos: Don Andres Ricardo Servando Manuel Lasfar Perabad, con DNI XXXXXXXXX, alcalde do concello de Padrón (CIF P1506600D) que actúa en nome de esta entidade. Don Antonio Leonardo Butz Panev, con DNI XXXXXXXXX, alcalde do concello de Dodro (CIF P1503300D) que actúa en nome de esta entidade. Don Stephen Francis Buenaposada Descals, con DNI XXXXXXXXX, alcalde do concello de Rois (CIF P1507500E) que actúa en nome de esta entidade. Todos en nome e representación do seu concello, en virtude do disposto no artigo 21 da Lei 7/1985, do 2 de abril, reguladora das bases de réxime local (LBRL) e artigo 61 da Lei 5/1997, do 22 de xullo, reguladora da Administración local de Galicia (LALGA). Os reunidos actúan no exercicio dos seus cargos e, na representación que ostentan, recoñécense capacidade para obrigarse nos termos do presente convenio de colaboración e para o efecto: Primeiro.- A Lei 7/1985, do 2 de abril, reguladora das Bases do Réxime Local (LBRL), no seu artigo 25 establece que o municipio, para a xestión dos seus intereses e no ámbito das súas competencias, pode promover toda clase de actividades e prestar cantos servizos públicos contribúan a satisfacer as: necesidades e aspiracións da comunidade veciñal. O municipio exercerá, en todo caso, competencias nos termos da lexislación do Estado e das Comunidades Autónomas. O artigo 80 da Lei 5/1997, do 22 de xullo, reguladora da Administración Local de Galicia (LALGA), regula que o municipio, para a xestión dos seus intereses e no ámbito das súas competencias, poderá promover toda clase de actividades e prestar todos os servizos públicos que contribúan a satisfacer as necesidades e aspiracións da comunidade de veciños. O municipio exercerá, en todo caso, competencias nos termos da lexislación do Estado e da Comunidade Autónoma; entre outras, en materia de prestación de servizos. Segundo.- De acordo co disposto no artigo 11 da Lei 40/2015, do 1 de outubro, de réxime xurídico do sector público, existe a posibilidade de realización de actividades de carácter material ou técnico da competencia dos órganos administrativos dun concello por encomenda a outros concellos cando existan razóns de eficacia ou cando non se posúan os medios técnicos idóneos para o seu desempeño. Terceiro.- No artigo citado no punto anterior, establécese que a formalización da encomenda de xestión debe realizarse mediante a sinatura do correspondente convenio. Cuarto.- O artigo 26 da LBRL dispón que os municipios por sí ou asociados deberán prestar, en todo caso, unha serie de servizos entre os que se inclúe o de apoio aos centros de información á muller, en diante. Programa de apoio aos CIM e o artigo 81 LALGA pronunciase en termos semellantes. Quinto. A lexislación sectorial relativa ao servizo que se pretende prestar establece na Exposición de Motivos do Decreto 130/2016, de 15 de setembro, polo que se establecen os requisitos e o procedemento para o recoñecemento e acreditación dos centros de información á muller de titularidades das entidades locais de Galicia, así como para a modificación e extinción do seu recoñecemento, que terá carácter prioritario dentro da acción dos CIMs as actividades de prevención, información, asesoramento e loita en xeral contra a violencia de xénero, así como a atención ás mulleres vítimas de violencia de xénero. Ademais, a atención poderase estender ás fillas e fillos e ás persoas menores e maiores dependentes delas coa intención de reducir o impacto negativo que a situación de violencia produce nestas persoas. Tamén será prioritaria a atención a mulleres pertencentes a outros colectivos en situación de vulnerabilidade e/ou risco de exclusión social. A Lei 2/2014, de 14 de abril, pola igualdade de trato e a non discriminación de lesbianas, gais, transexuais, bisexuais e intersexuais en Galicia establece no art.8 que se apoiará un servizo de información, atención e asesoramento a lesbianas, gais, transexuais, bisexuais e intersexuais e ás súas familias e persoas achegadas, en colaboración cos gobernos locais. Neste sentido considérase adecuado utilizar a rede dos CIMs con este obxectivo, xa que conta con persoal especializado nos ámbitos xurídico e psicolóxico e con experiencia na información no acceso aos diversos recursos dispoñibles. Sexto.- A Constitución recolle no artigo 103 que a Administración debe actuar de acordo, entre outros, cos principios de eficacia e coordinación. Nesa liña, é necesario impulsar medidas relativas á xestión eficaz e eficiente dos recursos dispoñibles, co obxecto de poder continuar prestando ou prestar os servizos aos cidadáns en condicións de calidade e que satisfagan as súas necesidades, sendo preciso minimizar custos e XESTIONAR DE FORMA COMPARTIDA nas actuacións públicas. A prestación dos servizos públicos, o seu fomento e a promoción das actividades esixe un elevado custo, tanto de instalación, adquisición coma de funcionamento e xestión que fai necesaria a colaboración entre distintas administracións locais, coa finalidade de poder prestar aos veciños unha actividade e un servizo que na actualidade se considera imprescindible como medio de mellora nas relacións cos mesmos. Sétimo.- Por outra banda é necesario que as administracións públicas promovan actuacións tendentes a garantir a igualdade e a calidade de vida dos veciños, sendo preciso neste momento de acentuada crise económica realizar un exercicio de políticas públicas responsables coa actual situación, implementando fórmulas eficaces e eficientes de xestión pública e boas prácticas, minimizando custos que posibiliten o mantemento da prestación dos servizos que ata o de agora se viñan prestando de forma independiente. Oitavo.- Neste sentido, é preciso optimizar os recursos económicos das administracións locais mediante fórmulas innovadoras que permitan a xestión compartida na prestación dos servizos públicos que neste caso se concreta no presente convenio de prestación do servizo/s de forma e maneira que o impacto da crise económica nos servizos públicos sexa menor e os resultados da posta en común dos recursos minimicen a crítica situación económica dalgúns concellos. Noveno.- Tanto a LRBRL como a LALGA e a Lei 40/2017, do 1 de outubro, de réxime xurídico do sector público, recollen ao longo do seu articulado o principio xeral de colaboración interadministrativa. Décimo.- Por todo o anterior, a xestión compartida de servizos configúranse como unha solución para prestar ou continuar prestando determinados servizos públicos, polo que os concellos asinantes ACORDAN a XESTIÓN COMPARTIDA do seguinte SERVIZO PROGRAMA DE APOIO AOS CIM, mediante o presente convenio segundo as seguintes: O obxecto do presente convenio é fixar as principais liñas de colaboración así como a coordinación, dirección, xestión, financiamento, organización e funcionamento do SERVIZO DE PROGRAMA DE APOIO AOS CIM que se prestará de forma compartida entre os concellos sinalados anteriormente, cuxos alcaldes asinan o presente documento. O ámbito territorial da xestión compartida do servizo será o correspondente aos concellos sinalados na primeira páxina deste documento. O presente convenio baséase no principio xeral de colaboración interadministrativa, para a efectividade da coordinación e eficacia administrativa, que se concreta en: · Posibilitar na actual situación de crise económica a prestación dun servizo público. · Prestar de forma eficaz e eficiente o servizo público. · Minorar os custos antieconómicos da prestación illada. · Garantir o acceso dos veciños a uns servizos públicos de calidade mediante unha oferta de recursos suficiente e equilibrada. · Dar resposta ás necesidades da poboación mediante unha axeitada planificación previa. · Valorizar os recursos dispoñibles. A xestión do servizo de APOIO AOS CIM será realizada polo concello de Padrón e incluirá todo o relacionado coa xestión do servizo, con aspectos materiais, técnicos ou de servizo (sexa tramitación administrativa, instalación, reparación e mantemento de infraestruturas, xestión de persoal, xestión de axudas, etc.). Esta encomenda non supón cesión da titularidade da competencia nin dos elementos substantivos do seu exercicio, sendo responsabilidade do concello encomendante ditar cantos actos ou resolucións de carácter xurídico dean soporte ou nos que se integre a concreta actividade material obxecto da encomenda. Condicións concretas das condicións de prestación: - O obxecto do servizo estará exclusivamente integrado pola intervención global dirixida ás mulleres proporcionando asesoramento xurídico, atención psicolóxica, así como calquera outra información encamiñada á consecución da igualdade efectiva entre mulleres e homes. - As actividades de prevención, asesoramento e loita en xeral contra a violencia de xénero, así como a atención ás mulleres vítimas desta violencia serán prioritarias no CIM. Nestes casos dita atención poderase estender ás fillas e fillos e ás persoas menores ou maiores dependentes delas. Estas actuacións estarán dirixidas a reducir o impacto negativo que a situación de violencia produce nestas persoas en todos os ámbitos. - O CIM poderá prestar información e asesoramento na súa área de influencia ao colectivo de persoas lesbianas, gais, transexuais, bisexuais e intersexuais, tanto individualmente como ás asociacións e federacións que o demanden. - Respecto do equipo humano de traballo encargado da prestación: 1º. Contará cun mínimo de dúas integrantes: Directora-Asesora Xurídica (Ignacio Guillermo Alayo Garraza) e Psicóloga (Antonia Marina Hugo Ubieto). 2º. Poderá contar cunha axente de igualdade ou de fomento do traballo en rede e de dinamización do territorio con enfoque de xénero A Directora-Asesora Xurídica e a Psicóloga deberán contar coas titulacións e formación que se especifica no Decreto 130/2016, de 15 de setembro, polo que se establecen os requisitos e o procedemento para o recoñecemento e acreditación dos centros de información á muller de titularidade das entidades locais de Galicia, así como para a modificación e extinción do seu recoñecemento, normativa que regula as súas funcións. O resto de persoal deberá ter a formación precisa para o desempeño das funcións encomendadas e, en todo caso, a suficiente en materia de igualdade de oportunidades e violencia de xénero. Este convenio abrangue tamén a posibilidade de contratación por un dos concellos, na forma que se sinale, de todas as actividades ou prestacións necesarias para o funcionamento e xestión do servizo compartido, actuando como órgano de contratación de acordo co artigo 116.5 da Lei 9/2017, do 8 de novembro, de contratos do sector público, pola que se traspoñen ao ordenamento xurídico español as Directivas do Parlamento Europeo e do Consello 2014/23/UE e 2014/24/UE, do 26 de febreiro de 2014, no que se regula o financiamento dos contratos con achegas de distinta procedencia de tal xeito que se tramitará un só expediente de contratación polo concello ao que corresponda a adxudicación do contrato, debendo acreditarse naquel a plena dispoñibilidade de todas as achegas e determinarse a orde do seu pagamento. Para facilitar o seguimento, cumprimento e a coordinación do convenio constituirase unha Comisión Mixta, sen prexuízo das competencias atribuídas aos respectivos alcaldes, integrada por dous representantes de cada concello, á que poderán asistir técnicos deles. Reunirase en sesión constitutiva na semana seguinte á sinatura do convenio e rexerase polo establecido na Lei 40/2015, do 1 de outubro, de réxime xurídico do sector público. Ditará as súas propias normas de funcionamento, debéndose reunir coa regularidade que acorden as partes. As súas principais funcións serán: · O seguimento da xestión do servizo. · Elaborar o orzamento anual do servizo compartido e sometelo á aprobación plenaria dos concellos asociados xunto coa distribución de cargas que xere o servizo. · A fixación do catálogo de condicións de prestación do servizo, co establecemento das directrices básicas da prestación conxunta e do programa fixando liñas básicas de actuación, que deberá ser ratificado en sesión plenaria dos concellos. · A elaboración das súas normas internas de xestión. · A interpretación do convenio. · A proposta, se é o caso, de addendas. · Intervención previa á resolución por incumprimento. · Resolver cantas dúbidas se lle presenten polos membros integrantes. · Calquera outras relacionadas coa xestión do servizo. Os plenos dos concellos que pretenden colaborar deberán, no prazo máximo de dous meses, proceder a aprobar o correspondente catálogo de condicións de prestación do servizo que lle propoña a Comisión Mixta, de ser o caso. Neste mesmo prazo, deberán proceder e modificar, se é o caso, as ordenanzas ou regulamentos que afecten directamente ao funcionamento do servizo, co fin de homoxeneizalas, segundo a proposta da comisión. Sétima.- Cada concello sinalará en ANEXO ao presente convenio os medios persoais e materiais que adicará á realización das actividades materias, técnicas ou de servizos que constituen o obxecto da xestión compartida. Para a xestión do servizo ACÓRDASE a solicitude de subvencións convocadas pola Administración autonómica. Para os efectos de formular solicitude de acordo co disposto na orde, reflíctense no ANEXO, as condicións concretas, os compromisos de execución asumidos por cada concello asinante de acordo coas condicións da xestión establecidas ou as que especificamente se acorden, a porcentaxe de subvención a aplicar por cada un deles, así como o nomeamento do representante único dos concellos conveniantes, con poderes suficientes para cumprir as obrigas que, como beneficiarios, corresponden aos concellos asinantes. Os concellos comprométense a garantir un financiamento suficiente e estable para unha eficaz e eficiente prestación do servizo asociado. Para estes efectos habilitarán as aplicacións orzamentarias necesarias que serán certificadas polo secretario do concello no prazo dun mes dende a sinatura do presente convenio, en consonancia co orzamento elaborado pola Comisión Mixta. Todos os anos, ao comezo do exercicio deberán certificarse as aplicacións orzamentarias destinadas ao correcto financiamento do servizo xestionado de xeito compartido. A Comisión Mixta establecerá no último trimestre de cada ano as previsións das necesidades de financiamento do servizo e dará traslado a cada concello. O reparto será o sinalado no ANEXO. Cada concello será responsable da exacción das taxas que se xeren pola prestación do servizo no seu término municipal. Os concellos deberán transferir nun prazo non superior a dous meses dende o comezo do exercicio orzamentario a cantidade que lle corresponda ao concello que realiza a xestión ordinaria que deberá elaborar unha conta xustificativa composta cando menos de memoria xustificativa e económica, copia das facturas e demais gastos, informe de intervención do cumprimento da finalidade e certificado do secretario da relación de gastos e declaración de axudas, procedéndose ao reintegro en caso contrario. O presente convenio resolverase polas seguintes causas: a) Denuncia unilateral con preaviso de tres meses ou mutuo acordo. b) Por incumprimento total ou parcial dalgunha das estipulacións que o regulan. c) Polo vencemento do prazo de vixencia. No caso de resolución, cada concello recuperará os medios persoais e materiais adscritos ao desenvolvemento do obxecto do convenio. Entrará en vigor o día seguinte ao da súa sinatura e extenderá a súa vixencia durante a totalidade do período subvencionable ( do 1 de abril do 2022 ata 31 de marzo do 2023) e prorrogandose automáticamente cada ano e ata que transcorra o prazo establecido no artigo 8.3 da Lei 9/2007, do 13 de xuño. O presente convenio ten natureza administrativa e as discrepancias que xurdan pola súa aplicación serán resoltas pola comisión de seguimento, quedando as partes suxeitas á xurisdición contencioso-administrativa para a resolución de calquera conflito. En todo o non previsto expresamente polo presente convenio estarase ao disposto na lexislación aplicable segundo a materia obxecto do convenio. Os conflitos que se susciten en desenvolvemento do presente convenio serán coñecidos, en primeira instancia, pola Comisión Mixta, en caso de non chegar a un acordo, as partes someterán as cuestións litixiosas ao coñecemento dos tribunais da orde xurisdicional contencioso-administrativa. En proba de conformidade co expresado neste convenio, asínase polas partes comparecentes, por triplicado exemplar e para un só efecto, no lugar e data que se sinalan na cabeceira. O alcalde de Dodro don Antonio Leonardo Butz Panev; O alcalde de Padrón don Andres Ricardo Servando Manuel Lasfar Perabad; O alcalde de Rois don Stephen Francis Buenaposada Descals. ACORDO sobre solicitude de subvención ao abeiro da RESOLUCIÓN do 7 de marzo de 2022, da Secretaría Xeral da Igualdade da Consellería de Emprego e Igualdade pola que se establecen as bases reguladoras das subvencións ás entidades locais da Comunidade Autónoma de Galicia para a promoción da Igualdade, de forma individual e mediante o sistema de xestión compartida, e se procede a súa convocatoria para o ano 2022 (códigos de procedemento SI435B, SI435A e SI427B) publicada no DOG número 52 do mercores, 16 de marzo de 2022 nos termos que figuran nos puntos seguintes, asi como aceptar as condicións e requisitos establecidos nesta Resolución e demais normativa aplicable e comprometerse a cofinanciar aquela: 1. A prestación do servizo executarase segundo o establecido no Decreto 130/2016 do 15 de setembro e nas condicións reflectidas na condicións da Resolución da convocatoria.2. Prazo de execución do servizo: 3. Número de integrantes do equipo de apoio aos CIM durante o referido período de execución: 3.4. Os concellos de Rois, Dodro e Padrón asumen o compromiso solidario de responsabilidade, execución e aplicación da subvención 5. O horario de funcionamento do servizo será semanal.6. O concello de Padrón pon os medios persoais e materiais que adicará a realización das actividades que constituen o obxecto da xestión.7. Os concellos integrantes da agrupación asumen o compromiso solidario de responsabilidade, execución e aplicación da subvención asi como o de non disolver a agrupación ata que transcorra o prazo de prescrición previsto nos artigos 35 e 63 da Lei de subvencións de Galicia ou o que proceda en aplicación da normativa comunitaria ao estar cofinanciadas as axudas recollidas nas alíneas a) e b) do artigo 1 polo Programa operativo FSE-Galicia 2014-2020, e todos os concellos quedarán obrigados solidariamente ao cumprimento das obrigas que deriven da concesión da subvención.8. Financiamento do servizos: A) financiarase pola subvención regulada na Resolución do 7 de marzo de 2022, da Secretaría Xeral da Igualdade da Consellería de Emprego e Igualdade pola que se establecen as bases reguladoras das subvencións ás entidades locais da Comunidade Autónoma de Galicia para a promoción da Igualdade, de forma individual e mediante o sistema de xestión compartida, e se procede a súa convocatoria para o ano 2022 (códigos de procedemento SI435B, SI435A e SI427B). B) Cofinanciarase polos concellos por importe de 7.500 € que se distribuen en: Padrón, 4 de outubro do 2022 O Alcalde Asdo. Antonio Fernández Angueira